《分题得海门洪涛送友人之闽》
元代·胡奎

朝登东海门，遥望槫桑暾。波涛浩无际，推出黄金盆。

河流九派来昆崙，百川朝宗皆骏奔。但见东南一花起，匹练界破青天痕。

鱼龙乘时亦变化，珠宫簸荡珊瑚根。初如峨眉山西太古雪，惊雷碾空地欲裂。

又如蓬莱巨鳌十五头，涌起三山白银阙。中有仙人驾飙车，遨游玄圃蹋琼琚。

长风破浪在咫尺，直跨鹏翼凌天衢。凌天衢，渡南海。

麻姑傥有寄来书，荔子船回早相待。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。